钦定古今图书集成/明伦汇编/闺媛典/第369卷 > 伴娘
## 钦定古今图书集成/明伦汇编/闺媛典/第369卷 > 伴娘

按《吴县志》：“石湖楞伽山下贫女名伴娘，不知何许人，
乞食为活，往来山中，历年久，颜发不变，插花讴歌，夜
宿古墓中，蛇虺寒暑皆不畏。时有吴人何从者，与郏
道士游山中，适遇贫女，问其姓，则曰无姓。问其年，则
曰天长地久，有甚数目？时严冬，问何不畏寒，却指松
木，荅曰：‘草木与人，天地之所生养，木尚能过，何却畏
此’？”从等敬之，进曰：“特来问道，愿慈悲开示。”女曰：“汝不
能慈悲，如何却教我慈悲？汝若求道，必归求心。”从赧
逡巡而退。明旦复往，已失所在。